ΕΚΘΕΣΗ ΤΗΣ ΕΠΙΤΡΟΠΗΣ - Εμπειρία που αποκτήθηκε και σύγκλιση που σημειώθηκε κατά την εφαρμογή των διατάξεων της οδηγίας για τη μεσοπρόθεσμη και μακροπρόθεσμη ασφάλιση των εξαγωγικών πιστώσεων

1. Εισαγωγή και ιστορικό

1. Η οδηγία 98/29/EΚ του Συμβουλίου για την εναρμόνιση των κυριότερων διατάξεων που διέπουν την ασφάλιση των εξαγωγικών πιστώσεων για πράξεις μεσοπρόθεσμης και μακροπρόθεσμης κάλυψης άρχισε να ισχύει την 20ή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων στις 7 Μαΐου 1998.

2. Τα κράτη μέλη είχαν την υποχρέωση να θέσουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την ανωτέρω οδηγία μέχρι την 1η Απριλίου 1999.

3. Κύριοι στόχοι της οδηγίας είναι η επίτευξη της εναρμόνισης των προγραμμάτων ασφάλισης των εξαγωγικών πιστώσεων, ο περιορισμός των υφιστάμενων στρεβλώσεων του ανταγωνισμού μεταξύ κρατών μελών (όπως προβλέπεται στο άρθρο 132 της συνθήκης ΕΚ και με την επιφύλαξη των κανόνων περί κρατικών ενισχύσεων που καθορίζονται στα άρθρα 87 έως 89), η αύξηση της διαφάνειας και η ενθάρρυνση της συνεργασίας μεταξύ των επιχειρήσεων στην Κοινότητα.

4. Το άρθρο 5 (Έκθεση και αναθεώρηση) της οδηγίας ορίζει ότι η Επιτροπή υποβάλλει στο Συμβούλιο έκθεση, έως τις 31 Δεκεμβρίου 2001, για την εμπειρία που αποκτήθηκε και τη σύγκλιση που σημειώθηκε κατά την εφαρμογή των διατάξεων της παρούσας οδηγίας.

5. Πριν από την κατάρτιση της παρούσας έκθεσης, οι υπηρεσίες της Επιτροπής ζήτησαν από τέσσερις ευρωπαϊκούς οργανισμούς [1] να υποβάλουν τις παρατηρήσεις τους σχετικά με την οδηγία. Η FBE και η UNICE απάντησαν στην πρόσκληση. Οι παρατηρήσεις της FBΕ ελήφθησαν υπόψη, ενώ οι παρατηρήσεις της UNICE αναφέρονταν σε διάφορα προβλήματα των εξαγωγικών πιστώσεων.

[1] Ευρωπαϊκή Ομοσπονδία Τραπεζών (FBΕ), Ένωση Ευρωπαϊκών Βιομηχανικών και Εργοδοτικών Συνομοσπονδιών (UNICE), Ομάδα Σύνδεσης των Ευρωπαϊκών Μηχανικών, Ηλεκτρικών, Ηλεκτρονικών και Μεταλλουργικών Βιομηχανιών (ORGALIME) και EuroCommerce

2. Γενική αξιολόγηση και επιτευχθέντα αποτελέσματα

6. Όλα τα κράτη μέλη έχουν συμμορφωθεί με την οδηγία. Αν και η οδηγία επέφερε περιορισμένες τροποποιήσεις των συστημάτων ασφάλισης των εξαγωγικών πιστώσεων των κρατών μελών, η εφαρμογή της είναι ικανοποιητική.

7. Tα θετικά αποτελέσματα της οδηγίας είναι τα εξής:

* Ο οδηγία αποτελεί την πρώτη σειρά κανόνων που εγκρίθηκαν από τα κράτη μέλη και που βασίζονται σε κοινές αρχές στον τομέα της ασφάλισης των εξαγωγικών πιστώσεων, των ασφαλίστρων, της πολιτικής κάλυψης και της διαφάνειας.

* Η αύξηση των συμφωνιών αντασφάλισης μεταξύ κρατών μελών τα τελευταία έτη ενισχύει τη σημαντική βελτίωση της συνεργασίας για κοινά έργα στις τρίτες χώρες. Κάθε εναρμόνιση των κανόνων, όπως η εν λόγω οδηγία, συμβάλλει σ´αυτή την ανάπτυξη.

* Η διαφάνεια αποτελεί σημαντικό παράγοντα για την εναρμόνιση και μακροπρόθεσμα συμβάλλει στην επιβολή πειθαρχίας.

* Η οδηγία δεν περιορίζεται στην επίτευξη των στόχων της μόνο στα πλαίσια των κρατών μελών, τα ευρύτερα αποτελέσματά της αφορούν και τα συστήματα εξαγωγικών πιστώσεων εκτός της Κοινότητας, και ιδίως την παρούσα διαδικασία ευθυγράμμισης των συστημάτων εξαγωγικών πιστώσεων των χωρών που έχουν ζητήσει να προσχωρήσουν στην ΕΚ.

8. Τα κράτη μέλη μπορούν να παρεκκλίνουν από την οδηγία, είτε προσφέροντας ευνοϊκότερους όρους κάλυψης (σημείο 47 του παραρτήματος της οδηγίας: Eκ των προτέρων ανακοίνωση για ενημέρωση) είτε προσφέροντας λιγότερο ευνοϊκούς όρους κάλυψης (σημείο 48: Eκ των υστέρων ανακοίνωση για ενημέρωση). Κατά την υπό εξέταση περίοδο, μόνο ένα κράτος μέλος δεν έχει ανακοινώσει καμία παρέκκλιση, ενώ όλα τα άλλα κράτη μέλη ανακοίνωσαν παρεκκλίσεις οι οποίες αφορούν ένα ή περισσότερα από τα επόμενα σημεία:

* Περίοδος αναμονής αξιώσεων (σημείο 24 με αναφορά στο σημείο 6 στοιχεία β) και γ)): δύο κράτη μέλη εφαρμόζουν ταυτόχρονα ευνοϊκότερους και λιγότερο ευνοϊκούς όρους όσον αφορά την περίοδο αναμονής αξιώσεων για ζημίες που προκύπτουν από τον κατασκευαστικό ή πιστωτικό κίνδυνο. Δύο κράτη μέλη προσφέρουν ευνοϊκότερους όρους, ενώ δύο κράτη μέλη προσφέρουν περιοριστικότερους όρους.

* Μη ασφαλιζόμενο ποσοστό (σημείο 9): δύο κράτη μέλη ορίζουν ρητά ότι ο ασφαλιζόμενος δεν μπορεί να μεταφέρει το μη ασφαλιζόμενο ποσοστό.

* Άλλες σποραδικές παρεκκλίσεις αφορούν την ημερομηνία έναρξης ισχύος της κάλυψης (σημείο 12), αποφάσεις της χώρας του ασφαλιστή ή του ασφαλισμένου (σημείο 21), τον υπολογισμό και την πληρωμή των αξιώσεων (σημεία 27 και 28) και τις πρόσθετες δαπάνες (σημείο 31) που απορρέουν από ενέργεια η οποία αποσκοπεί στην ελαχιστοποίηση ή την αποφυγή ζημίας.

Επίσης, γνωστοποιήθηκαν τα επόμενα σημεία, τα οποία αν και αντισταθμίζονται με προσαύξηση ή έκπτωση του ασφαλίστρου σύμφωνα με τη συμφωνία για τα ασφάλιστρα του ΟΟΣΑ όσον αφορά τον πιστωτικό κίνδυνο κυριαρχίας και τον πιστωτικό κίνδυνο χώρας (βλέπε επίσης παράγραφο 22 της παρούσας έκθεσης):

* Άνευ όρων κάλυψη (σημείο 6 στοιχείο δ)): ένα κράτος μέλος προσφέρει άνευ όρων κάλυψη για πίστωση αγοραστή.

* Η κάλυψη των τόκων υπερημερίας (σημείο 7 στοιχείο β)): ορισμένα κράτη μέλη αρνούνται την παροχή κάλυψης των τόκων υπερημερίας.

* Ποσοστό κάλυψης (σημείο 8 στοιχείο β)): πολλά κράτη μέλη αναφέρουν ότι προσφέρουν ποσοστό κάλυψης υψηλότερο από 95%, το οποίο όμως μόνο σε τέσσερις περιπτώσεις ανέρχεται στο 100% (για πιστώσεις αγοραστή, κίνδυνο κυριαρχίας και πολιτικό κίνδυνο σε ορισμένες χώρες ή υπό ορισμένες προϋποθέσεις). Εξάλλου, το ποσοστό κάλυψης ειδικά για τον εμπορικό κίνδυνο συχνά είναι χαμηλότερο από 95% ή εφαρμόζεται διαφορετικό ποσοστό κάλυψης για τον εμπορικό κίνδυνο μεταξύ πίστωσης προμηθευτή και πίστωσης αγοραστή.

9. Aν και, σε γενικές γραμμές, αυτές οι λίγο πολύ ευνοϊκές αποκλίσεις δείχνουν να εξισορροπούνται στα πλαίσια και μεταξύ των συστημάτων ασφάλισης των εξαγωγικών πιστώσεων των κρατών μελών, ορισμένες από αυτές μπορεί να έχουν αποφασιστική επίπτωση στη θέση των εξαγωγέων της Κοινότητας σε καταστάσεις ανταγωνισμού.

10. Το άρθρο 132 της συνθήκης ΕΚ ορίζει ότι :

"..., Τα συστήματα ενισχύσεων που χορηγούνται από τα κράτη μέλη για τις εξαγωγές προς τρίτες χώρες εναρμονίζονται προοδευτικώς κατά το αναγκαίο μέτρο για την αποφυγή νοθεύσεως του ανταγωνισμού μεταξύ των επιχειρήσεων της Κοινότητας ..."

Σύμφωνα με τη διάταξη αυτή, είναι απαραίτητο να καταβληθούν περισσότερες προσπάθειες για την επίτευξη αυτού του στόχου.

3. Ελλείψεις και δυνατές βελτιώσεις

3.1. Θέματα που έθεσε η Fιdιration Bancaire de l'Union Europιenne (FBE)

3.1.1. Επίπεδα των ασφαλίστρων για τον εμπορικό κίνδυνο

11. Η FBE υποστηρίζει ότι η οδηγία έχει περιορισμένη επίπτωση στα επίπεδα των ασφαλίστρων. Η ημερομηνία έναρξης ισχύος της οδηγίας (1η Απριλίου 1999) συνέπεσε με την έναρξη ισχύος των κατευθυντήριων αρχών του ΟΟΣΑ για τον καθορισμό των ασφαλίστρων και των συναφών όρων που καθορίζουν ελάχιστα ποσοστά ασφάλισης για τον πιστωτικό κίνδυνο κυριαρχίας και τον πιστωτικό κίνδυνο χώρας, ανεξάρτητα από το εάν ο χρεώστης είναι ιδιωτικός ή δημόσιος φορέας. Ως εκ τούτου, υπάρχει μεγάλος βαθμός σύγκλισης όσον αφορά τους κυρίαρχους χρεώστες. Ωστόσο, όσον αφορά τους δημόσιους και ιδιωτικούς χρεώστες εξακολουθούν να υπάρχουν σημαντικές διαφορές στα επίπεδα των ασφαλίστρων.

12. Η FBE πιστεύει ότι θα ήταν χρήσιμο να καταρτισθούν γενικές κατευθυντήριες γραμμές για τον καθορισμό των ασφαλίστρων για τον εμπορικό κίνδυνο, αφού ληφθούν υπόψη τα διάφορα επίπεδα ποσοστού κάλυψης, ούτως ώστε να μειωθούν στο ελάχιστο οι στρεβλώσεις του ανταγωνισμού.

3.1.2. Ποσοστό κάλυψης

13. Όσον αφορά το ποσοστό κάλυψης, η FBE υποστηρίζει ότι η κατάσταση δεν βελτιώθηκε πολύ μετά την εφαρμογή της οδηγίας. Εφόσον τα περισσότερα κράτη μέλη δεν παρέχουν πλήρη κάλυψη (100% του κινδύνου), οι εμπορικές τράπεζες πρέπει να αναλάβουν το υπόλοιπο ποσοστό του κινδύνου.

14. Η αναλογία των ιδίων κεφαλαίων των τραπεζών τείνουν ολοένα και περισσότερο να βασίζονται στη διεθνή αξιολόγηση της πιστοληπτικής ικανότητας. Οι τράπεζες είναι υποχρεωμένες να καλύπτουν ένα μέρος (ανάλογα με την αξιολόγηση της πιστοληπτικής ικανότητας) του μη ασφαλισμένου ποσού με τα ίδια κεφάλαιά τους. Ως εκ τούτου, ένα ποσοστό κάλυψης χαμηλότερο από 100% έχει επίπτωση στην προθυμία των τραπεζών να χρηματοδοτήσουν μία πράξη.

3.1.3. Δημοσιοποίηση των γνωστοποιήσεων

15. Όσον αφορά τις διαδικασίες γνωστοποίησης, η FBE θεωρεί ότι η λεγόμενη πειθαρχική διαφάνεια (σημεία 46 (Γνωστοποίηση για απόφαση) και 47 (Eκ των προτέρων ανακοίνωση για ενημέρωση)) θα έπρεπε να δημοσιεύεται ώστε να ενισχυθεί ο πειθαρχικός ρόλος της αγοράς.

3.2. Θέματα που έθεσαν οι υπηρεσίες της Επιτροπής

3.2.1 Βάση δεδομένων των εξαγωγικών πιστώσεων

16. Όπως αναφέρθηκε προηγουμένως, η διαφάνεια μπορεί να θεωρηθεί η κινητήρια δύναμη της εναρμόνισης. Οι υπηρεσίες της Επιτροπής δημιούργησαν μία βάση δεδομένων των εξαγωγικών πιστώσεων με σκοπό την υλοποίηση των αρχών της διαφάνειας που καθορίζονται στην οδηγία. Κύριος στόχος αυτής της βάσης δεδομένων είναι να παράσχει στα κράτη μέλη και στην Επιτροπή ένα χρήσιμο μέσο το οποίο θα παρέχει, ανά πάσα στιγμή, μία ενημερωμένη εικόνα των διατάξεων ασφάλισης των εξαγωγικών πιστώσεων στην Κοινότητα. Ταυτόχρονα, η βάση δεδομένων ελαττώνει τον όγκο των γνωστοποιήσεων και επιτρέπει στα κράτη μέλη την ηλεκτρονική ενημέρωση. Κάθε ενημέρωση της βάσης δεδομένων γνωστοποιείται αυτόματα σε όλους τους χρήστες της.

17. Η βάση δεδομένων λειτουργεί ήδη. Η οδηγία δεν ορίζει ρητά τη χρησιμοποίηση βάσης δεδομένων για τις ανακοινώσεις. Επομένως, λείπει η τυπική έγκριση της χρησιμοποίησης της βάσης δεδομένων αντί του συστήματος ηλεκτρονικού ταχυδρομείου για τις περισσότερες ανακοινώσεις.

3.2.2. Διαφορά σχετικά με το καθεστώς του χρεώστη

18. Κατά την υπό εξέταση περίοδο διαπιστώθηκε μόνο μία περίπτωση διαφωνίας σχετικά με το καθεστώς του χρεώστη (κατάταξη ως δημόσια ή ιδιωτική οντότητα) μεταξύ κρατών μελών, η οποία τελικά ρυθμίστηκε χωρίς να κινηθεί η διαδικασία που ορίζεται στο άρθρο 4 (επιτροπή) της οδηγίας. Tο καθεστώς του χρεώστη έχει σημαντική επίπτωση αφενός στο ύψος της ασφάλισης που εισπράττεται, αφετέρου στο ποσοστό κάλυψης που παρέχεται. Επομένως, η προσφορά μπορεί να αποφασιστεί με βάση ευνοϊκότερους όρους κάλυψης.

19. Λαμβανομένου υπόψη ότι σπάνια υπάρχει διαφωνία σχετικά με το καθεστώς του χρεώστη, θα μπορούσε να εξετασθεί η κατάργηση της επιτροπής, εφόσον μπορεί να επιτευχθεί συμφωνία σχετικά με ένα σαφέστερο και ενισχυμένο ορισμό του καθεστώτος του χρεώστη (σημείο 5) ώστε να υπάρχει μεγαλύτερη νομική ασφάλεια.

3.2.3. Nέα προθεσμία για την έκθεση και την αναθεώρηση

20. Η παρούσα έκθεση συντάχθηκε τριάμισι έτη περίπου μετά την έναρξη ισχύος της οδηγίας και λιγότερο από τρία έτη μετά την υποχρέωση των κρατών μελών να συμμορφωθούν με την οδηγία. Συνεπώς, θεωρείται εύλογο να καθορισθεί η νέα προθεσμία για τη δεύτερη έκθεση σε τρία έτη μετά την αποπεράτωση της παρούσας αναθεώρησης της οδηγίας.

4. Παρατηρήσεις και προτάσεις

4.1. Επίπεδα των ασφαλίσεων για τον εμπορικό κίνδυνο

21. Όσον αφορά την τιμολόγηση των εμπορικών κινδύνων, η Επιτροπή κρίνει ότι πρέπει να υπάρχει μεγαλύτερη σύγκλιση στον τομέα του εταιρικού κινδύνου. Από πλευράς εξαγωγέα ή τράπεζας, η ύπαρξη ίσων όρων προϋποθέτει σύγκλιση του συνολικού κόστους του ασφαλιστήριου συμβολαίου ή της εγγύησης. Ωστόσο, οι εργασίες για τις ασφαλίσεις του εμπορικού κινδύνου πρέπει να αρχίσουν στα πλαίσια του ΟΟΣΑ. Στο παρόν στάδιο, επομένως, θα ήταν πρόωρο να αρχίσει η μελέτη των γενικών κατευθυντήριων γραμμών για τον καθορισμό των επιπέδων της ασφάλισης του εμπορικού κινδύνου στην Κοινότητα.

4.2. Ποσοστό κάλυψης

22. Όσον αφορά τις διαφορές των ποσοστών κάλυψης, από τα κράτη μέλη εξαρτάται να καθορίσουν το ποσοστό κάλυψης και να το αυξήσουν στο 100%. Σύμφωνα με τη συμφωνία του ΟΟΣΑ σχετικά με τα ασφάλιστρα, τα κράτη μέλη πρέπει να εφαρμόσουν ένα σύστημα τιμολόγησης για τον πιστωτικό κίνδυνο κυριαρχίας και τον πιστωτικό κίνδυνο χώρας που θα αυξήσει τα ασφάλιστρα για κάλυψη μεγαλύτερη από το 95%. Ωστόσο, η Επιτροπή αναγνωρίζει ότι ορισμένα κράτη μέλη αποφεύγουν να αναλάβουν όλο τον κίνδυνο λόγω μιας βασικής αρχής για τις ασφαλίσεις, και συγκεκριμένα τη συμμετοχή των ασφαλισμένων σε περίπτωση ζημίας.

4.3. Δημοσιοποίηση των ανακοινώσεων

23. Η Επιτροπή είναι της γνώμης ότι η διαφάνεια πρέπει να ενισχυθεί, ούτως ώστε η σύγκλιση που έχει ως αποτέλεσμα να είναι επωφελής. Στο σημείο 44 (Είδη διαδικασιών γνωστοποίησης) διευκρινίζεται ότι

"Tα παρεχόμενα στοιχεία δεν διαβιβάζονται σε τρίτους".

24. Εξάλλου, το θέμα της διαφάνειας και του ανοίγματος απέκτησε μεγάλη σημασία τα τελευταία έτη. Κατά κανόνα, οι οργανισμοί εξαγωγικών πιστώσεων των κρατών μελών δημοσιεύουν ορισμένα στοιχεία όπως η πολιτική ως προς την κάλυψη κάθε χώρας, το επίπεδο των ασφαλίστρων, οι όροι κάλυψης, ο κύκλος εργασιών, ο ασφαλιστικός κίνδυνος, τα αποτελέσματα παραγωγής, κλπ, ενώ σύμφωνα με την οδηγία τα στοιχεία αυτά είναι απόρρητα. Πρόκειται για παράδοξη κατάσταση, η οποία είναι δύσκολο να αιτιολογηθεί.

25. Σ´αυτό το πλαίσιο, η Επιτροπή προτείνει να καταργηθεί το απόρρητο για τα επόμενα στοιχεία των γνωστοποιήσεων:

* σημείο 45 στοιχείο α): το συνολικό ποσό κάλυψης, τη συνολική τρέχουσα δέσμευση, το αποκτηθέν ασφάλιστρο, το ύψος των εισπραχθεισών οφειλών σε συνολική βάση

* σημείο 45 στοιχείο β): η πολιτική ως προς την κάλυψη κάθε χώρας και οι όροι τους οποίους ο ασφαλιστής προτίθεται κανονικά να επιβάλει στην κάλυψη (εκτός από το είδος και το επίπεδο των ανώτατων ορίων)

* σημείο 46: γνωστοποιήσεις σχετικά με το καθεστώς του χρεώστη. το θέμα αυτό συνδέεται με την παρακάτω πρόταση σχετικά με τη διαφορά όσον αφορά το καθεστώς του χρεώστη

* σημείο 47 στοιχείο α): ανακοινώσεις ευνοϊκότερων όρων κάλυψης

* σημείο 48 στοιχείο α): ανακοινώσεις λιγότερο ευνοϊκών όρων κάλυψης

* σημείο 48 στοιχείο β): αναπροσαρμογές της πολιτικής ως προς την κάλυψη κάθε χώρας

4.4. Διαφορά σχετικά με το καθεστώς του χρεώστη

26. Η Επιτροπή θα ήθελε να τονίσει ότι έχει αρχίσει μία γενική εσωτερική μεταρρύθμιση, με σκοπό την ορθολογική οργάνωση των διαδικασιών, την απλούστευση και τον περιορισμό της διοίκησης. Η κατάργηση των επιτροπών που θεωρούνται περιττές εντάσσεται σ´αυτούς τους στόχους.

27. Η επιτροπή που συνεστήθη για τη ρύθμιση των διαφορών σχετικά με το καθεστώς του χρεώστη δεν έχει συνεδριάσει ακόμη. Ανεξάρτητα από αυτό, η Επιτροπή πιστεύει ότι οι μελλοντικές διαφωνίες σχετικά με το καθεστώς του χρεώστη θα έπρεπε και θα μπορούσαν να αποφεύγονται χάρη στην αποσαφήνιση του υπάρχοντος ορισμού αυτού του καθεστώτος, που αναφέρεται στο σημείο 5. Ο στόχος θα έπρεπε να είναι να παρέχεται στον εξαγωγέα μεγαλύτερη νομική ασφάλεια αντί για πολιτικοποιημένη συζήτηση στα πλαίσια μιας επιτροπής για ένα καθαρά τεχνικό θέμα. Επίσης, η παραπάνω πρόταση για την εισαγωγή εξωτερικής διαφάνειας όσον αφορά το σημείο 46 αποσκοπεί στο να προωθήσει την αμοιβαία συμφωνία σχετικά με το καθεστώς του χρεώστη.

28. Για την έναρξη της συζήτησης σχετικά με την αποσαφήνιση του υπάρχοντος ορισμού του καθεστώτος του χρεώστη, θα μπορούσαν να ληφθούν υπόψη και άλλα σημαντικά κριτήρια, όπως η κυριότητα, η άσκηση των βασικών δημόσιων καθηκόντων (των οποίων η αναστολή δεν θα ήταν ανεκτή από τις δημόσιες αρχές για παρατεταμένη περίοδο (νερό, ηλεκτρικό, κλπ, ....)), η μονοπωλιακή θέση, η διαχείριση των τιμών της παραγωγής του χρεώστη από τις δημόσιες αρχές, κλπ.

29. Η Επιτροπή προτείνει να αρχίσουν συζητήσεις σύμφωνα με το άρθρο 132 της συνθήκης ΕΚ και το άρθρο 2 στοιχείο α) της απόφασης του Συμβουλίου περί συστάσεως ομάδος συντονισμού των πολιτικών επί των ασφαλίσεων πιστώσεων, των εγγυήσεων και των χρηματοδοτικών πιστώσεων, ούτως ώστε να προταθεί η απλούστευση του ορισμού του καθεστώτος του χρεώστη που υπάρχει στο σημείο 5 της οδηγίας. Εξάλλου, προτείνεται να καταργηθεί το άρθρο 3 (εκτελεστικές αποφάσεις), το άρθρο 4 (επιτροπή) και το σημείο 46 στοιχείο (γ) της οδηγίας.

4.5. Βάση δεδομένων των εξαγωγικών πιστώσεων

30. Η χρησιμοποίηση της βάσης δεδομένων των εξαγωγικών πιστώσεων για τις γνωστοποιήσεις αντικατοπτρίζει τη βελτίωση των τεχνικών μέσων. Στόχος είναι να επεκταθεί η ηλεκτρονική ενημέρωση για όλες τις γνωστοποιήσεις γενικής φύσεως (π.χ. σχετικά με τη δραστηριότητα του ασφαλιστή, την πολιτική ως προς την κάλυψη κάθε χώρας, το γενικό σύστημα), ενώ το σύστημα ηλεκτρονικού ταχυδρομείου διατηρείται για τις γνωστοποιήσεις ατομικού χαρακτήρα (όπως π.χ. οι όροι για ορισμένες ειδικές πράξεις, οι γνωστοποιήσεις σχετικά με το καθεστώς του χρεώστη). Η Επιτροπή προτείνει να τροποποιηθεί ανάλογα το σημείο 49 (Χρήση συστήματος ηλεκτρονικού ταχυδρομείου).

4.6. Νέα προθεσμία για την έκθεση και την αναθεώρηση

31. Τελικά, η Επιτροπή προτείνει την επόμενη τροποποίηση του άρθρου 5:

"Έκθεση και αναθεώρηση

Η Επιτροπή υποβάλλει στο Συμβούλιο έκθεση για την εμπειρία που αποκτήθηκε και τη σύγκλιση που σημειώθηκε κατά την εφαρμογή των διατάξεων της παρούσας οδηγίας, το αργότερο εντός τριών ετών μετά την έναρξη ισχύος των τροποποιήσεων της οδηγίας."

5. Συμπεράσματα

32. Τα κράτη μέλη καλούνται επομένως να εκφράσουν τις απόψεις τους σχετικά με:

* τη διαβίβαση σε τρίτους ορισμένων στοιχείων που έχουν ήδη ανακοινωθεί στα άλλα κράτη μέλη και από ορισμένα κράτη μέλη στο ευρύτερο κοινό

* ένα σαφέστερο ορισμό του δημόσιου χρεώστη, ούτως ώστε να καταστεί δυνατή η κατάργηση της επιτροπής

* την τροποποίηση όσον αφορά τα μέσα που χρησιμοποιούνται για τις γνωστοποιήσεις (βάση δεδομένων των εξαγωγικών πιστώσεων)

* την τροποποίηση όσον αφορά τη νέα προθεσμία για τη δεύτερη έκθεση και αναθεώρηση.